P. Hrušovský, podpredseda NR SR: (2002-05-23):
Pán poslanec Rusnák. (Reakcia z pléna.) Nevieš, čo treba? (Pauza pre nedostatočný počet poslancov v rokovacej sále.) J. Migaš, predseda NR SR: Panie poslankyne, páni poslanci, žiadam vás, aby ste prišli do rokovacej miestnosti, aby sme mohli pokračovať v 60. schôdzi Národnej rady. Opakujem, že budeme hlasovať o skrátených legislatívnych konaniach. Je potrebné, aby bol patričný počet poslancov na hlasovanie. (Pokračovanie pauzy pre nedostatočný počet poslancov v rokovacej sále.) J. Migaš, predseda NR SR: Vážené panie poslankyne, vážení páni poslanci, otváram siedmy rokovací deň 60. schôdze Národnej rady Slovenskej republiky. O ospravedlnenie svojej neúčasti na dnešnom rokovacom dni písomne požiadali títo poslanci: Fedoročko, Kovačič, Krajči, Macháček, Malchárek, Moric, Tkáč a Jaroslav Volf. Na zahraničnej služobnej ceste sú poslanci Národnej rady: Belohorská, Duka-Zólyomi, Hamžík a Oľga Keltošová. Vážené panie poslankyne, vážení páni poslanci, v prerušenom rokovaní 60. schôdze Národnej rady pokračujeme vyhlásením výsledkov opakovaných tajných volieb, ktoré sme vykonali včera. (Pokračovanie v rokovaní o návrhu na opakovanú novú voľbu kandidáta na sudcu Ústavného súdu Slovenskej republiky . Pokračovanie v rokovaní o návrhu na opakovanú voľbu člena Súdnej rady Slovenskej republiky .) Prosím povereného overovateľa, aby Národnej rade oznámil výsledky volieb kandidáta na vymenovanie za sudcu Ústavného súdu a člena Súdnej rady. Ďalej ho prosím, aby oznámil, ktorý z navrhnutých kandidátov získal najviac platných hlasov, najmenej však nadpolovičnú väčšinu prítomných poslancov. Nech sa páči, pán poslanec Ambróš, predseda výboru, vyhláste výsledky volieb. Nech sa páči. L. Ambróš, poslanec: Vážený pán predseda, vážené panie poslankyne, páni poslanci, dovoľte mi, aby som predložil zápisnicu o tajnom hlasovaní o návrhu na opakovanú novú voľbu kandidáta na sudcu Ústavného súdu Slovenskej republiky, ktoré sa konalo 22. mája 2002. Na tajné hlasovanie o návrhu na opakovanú novú voľbu kandidáta na sudcu Ústavného súdu Slovenskej republiky bolo vydaných a poslanci si osobne prevzali 105 hlasovacích lístkov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní o návrhu na opakovanú novú voľbu kandidáta na sudcu Ústavného súdu Slovenskej republiky všetci poslanci odovzdali hlasovacie lístky. Zo 105 odovzdaných hlasovacích lístkov bolo 6 neplatných. Z 99 platných hlasovacích lístkov overovatelia zistili, že pri opakovanej novej voľbe za - Ivana Macáka hlasovali za 4 poslanci, proti 53 poslancov, zdržalo sa 42 poslancov, - Olgu Szabóovú hlasovalo za 53 poslancov, proti 25 poslancov, zdržalo sa 21 poslancov. Na voľbu kandidáta na sudcu Ústavného súdu Slovenskej republiky je potrebné získať najviac platných hlasov, najmenej však nadpolovičnú väčšinu hlasov prítomných poslancov. Overovatelia konštatujú, že v tajnom hlasovaní v opakovanej novej voľbe z navrhnutých kandidátov získala najviac platných hlasov, najmenej však nadpolovičnú väčšinu prítomných poslancov, kandidátka Olga Szabó. (Potlesk.) Ďalej mi dovoľte, aby som prečítal zápisnicu o tajnom hlasovaní o návrhu na opakovanú voľbu člena Súdnej rady Slovenskej republiky, ktoré sa konalo 22. mája 2002. Na tajné hlasovanie o návrhu na opakovanú voľbu člena Súdnej rady Slovenskej republiky bolo vydaných a poslanci si osobne prevzali 105 hlasovacích lístkov. Po vykonaní tajného hlasovania overovatelia Národnej rady Slovenskej republiky spočítali hlasy a zistili, že v tajnom hlasovaní na opakovanú voľbu člena Súdnej rady Slovenskej republiky všetci poslanci odovzdali hlasovacie lístky. Zo 105 odovzdaných hlasovacích lístkov bolo 8 neplatných. Z 97 platných hlasovacích lístkov overovatelia zistili, že pri opakovanej voľbe za - Ľubomíra Poláka hlasovalo za 38 poslancov, proti 36 poslancov, zdržalo sa 23 poslancov, - Juraja Semana hlasovalo za 30 poslancov, proti 29 poslancov, zdržalo sa 38 poslancov. Za člena Súdnej rady Slovenskej republiky je zvolený kandidát, ktorý získal najviac platných hlasov, najmenej však nadpolovičnú väčšinu hlasov prítomných poslancov. Overovatelia konštatujú, že v tajnom hlasovaní z navrhnutých kandidátov nezískal nadpolovičnú väčšinu prítomných poslancov ani jeden z navrhnutých kandidátov. J. Migaš, predseda NR SR: Ďakujem overovateľovi poslancovi Ambróšovi za oznámenie výsledkov hlasovania. Panie poslankyne, páni poslanci, na základe oznámenia výsledku tajného hlasovania vyhlasujem výsledok opakovanej voľby kandidáta na vymenovanie za sudcu Ústavného súdu Slovenskej republiky, ako oznámil poverený overovateľ Národnej rady Slovenskej republiky podľa zápisnice o hlasovaní. Po vykonanej opakovanej novej voľbe tajným hlasovaním Národná rada Slovenskej republiky navrhuje podľa čl. 134 ods. 2 Ústavy Slovenskej republiky na základe voľby tajným hlasovaním prezidentovi Slovenskej republiky Olgu Szabó za kandidátku na vymenovanie za sudcu Ústavného súdu Slovenskej republiky. Ďalej na základe oznámenia výsledkov tajného hlasovania konštatujem, že v opakovanej voľbe za člena Súdnej rady za Národnú radu Slovenskej republiky nebol zvolený ani jeden z navrhnutých kandidátov. Panie poslankyne, páni poslanci, predpokladám, že na štvrtok budúci týždeň vypíšem nové voľby za členov Súdnej rady. Pravdepodobne do stredy bude termín, dokedy je potrebné od poslancov dať návrhy nových kandidátov na členov Súdnej rady. Rozhodnutie o novej voľbe kandidátov na členov Súdnej rady podpíšem dnes a bude vám v Národnej rade oznámené, kedy bude termín volieb za členov Súdnej rady. V rokovaní budeme teraz pokračovať hlasovaním o návrhu uznesenia Národnej rady k návrhu vlády na skrátené legislatívne konanie o vládnom návrhu zákona o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov (tlač 1587). Panie poslankyne, páni poslanci, vítam deti a učiteľky na balkóne Národnej rady Slovenskej republiky, prišli sa pozrieť, ako budete hlasovať v skrátenom legislatívnom konaní.(Potlesk.) Ešte raz žiadam poslankyne a poslancov, aby prišli do rokovacej miestnosti, budeme hlasovať o uznesení o skrátenom legislatívnom konaní k tlači 1587. Panie poslankyne, páni poslanci, prezentujme sa, zistíme počet prítomných poslancov. Prezentácia. Prezentujeme sa, zatiaľ nehlasujeme. Panie poslankyne, páni poslanci, je prítomná nadpolovičná väčšina poslancov Národnej rady. Pán poslanec Prokopovič, nech sa páči.